SKRIFTLIG FORESPØRGSEL E-1824/02

af Erik Meijer (GUE/NGL) til Kommissionen

(27. juni 2002)

Om: Skabelse af behov for vedvarende anskaffelse af nye og dyrere Microsoft-produkter gennem begrænsning i brugen af gammel software

1. Er det Kommissionen bekendt, at de erhvervsmæssigt anvendte gamle PC-styringssystemer Windows '95, '98 og Millenium Edition samt de mere moderne Microsoft-systemer Windows NT3, NT4 og 2000 Professional i slutningen af 2001 blev erstattet med Windows XP Home Edition samt med erhvervsversionen Windows XP Professional, der kun er meget lidt forskellig herfra, men halvanden gang så dyr? Er det endvidere Kommissionen bekendt, at de billigere styringssystemer er forsvundet fra prislisterne for virksomheder med flere licenser, og at det ikke længere er muligt med Windows XP Home Edition at blive registreret under erhvervsdomæner, således at organisationer, som allerede tidligere har valgt et sikkert domæne, nu ganske uventet tvinges til at gå over til en produktserie, der er halvanden til to gange dyrere, samtidig med at der tilmed lægges vedvarende pres på brugerne for at anskaffe de nyeste versioner, fordi de gamle og nye versioner er teknisk inkompatible, og fordi de ikke længere understøtter tidligere versioner teknisk?

2. Kan Kommissionen bekræfte det af den nederlandske netværkbrugergruppe NGN anførte, hvorefter priserne på software fra Microsoft også uden ændringer i licensprogrammer vil blive ved med at stige uforholdsmæssigt voldsomt og ikke hænge sammen med prisudviklingen på hardware, samtidig med at disse store prisstigninger ikke hænger sammen med de højere omkostninger til udvikling eller distribution af software, fordi antallet og arten af forbedringerne mellem to opdateringsversioner bliver stadig mindre?

3. Hvad kan Komissionen gøre for at imødegå unødvendige prisforhøjelser, sammenkoblet salg og anskaffelsestvang og bl.a. under henvisning til skrivelsen af 22. maj 2002 fra de nederlandske konkurrencetilsynsmyndigheder til NGN og den nederlandske regerings svar af 2. november 2001 (TK nr. 198) på parlamentariske spørgsmål fra medlemmer af det nationale parlament, hvori der til løsning af problemet blev henvist til Kommissionen, da der er tale om et grænseoverskridende problem?

Svar afgivet på Kommissionens vegne af Mario Monti

(6. august 2002)

1. Kommissionen er bekendt med, at Microsoft markedsførte sit Windows XP-styringssystem i oktober 2001. Kommissionen er også bekendt med, at Microsoft er ivrig efter af sikre sig, at brugerne af ældre Windows-styringssystemer skifter til Windows XP.

2. Kommissionen har endnu ikke formelt undersøgt dette spørgsmål. Den er derfor ikke i stand til hverken at bekræfte eller afkræfte sådanne påstande.

3. Som det ærede medlem ved, har Kommissionen i sin igangværende undersøgelse udtrykt bekymring for, at Microsoft bl.a. har begrænset driftskompatibiliteten og fortsætter med at binde kunderne på en måde, der er i strid med Fællesskabets konkurrenceregler. Kommissionens mål inden for rammerne af denne undersøgelse er at sikre, at Microsoft ikke benytter sin markedsindflydelse på en sådan måde, at det ulovligt kan blive involveret i de former for praksis, det ærede medlem omtaler.